**Р Е З Ю М Е Т А**

на научните публикации на доц. д-р Румен Николаев Калчев

по конкурс за заемане на академичната длъжност „професор” в област на висшето образование 3. Социални, стопански и правни науки, професионално направление 3.8. Икономика, по научната специалност: Икономика и управление (човешки ресурси в строителството), обявен за нуждите на катедра „Икономика и управление на строителството“ при Икономически университет – Варна

**І. Монографии**

**Развитие на човешките ресурси в строителството в България**

(монографичен труд по конкурса за професор съгласно изискванията на ЗРАСРБ)

(резюме)

Необходимостта и актуалността на изследването в монографичния труд се определят от особеното място на строителството в икономиката, неговата зависимост от икономическите процеси в Европейския съюз и чувствителността му към кризисните явления. Сектор „Строителство” е барометър за развитието на икономиката, а въпросът за създаването и поддържането на стабилност стои с особена важност пред строителните фирми, В съвременната българска икономическа литература все още не се среща заглавие, в което да се разглеждат перспективите пред човешкия фактор в строителството. В това се състои и основното предизвикателство за написване на монографията.

В предговора се обосновава актуалността на темата за развитието на човешките ресурси в строителството, очертават се целта, основните задачи, които произтичат от нея, обекта и предмета на изследване. Целта, поставена в монографичния труд е да се изследват основни теоретични постановки относно човешките ресурси в строителството, да се направи анализ на човешките ресурси в строителството у нас и на средата, в която те функционират и на тази основа да се обосноват тенденциите и перспективите пред тяхното развитие. Обект на изследване са човешките ресурси в строителния сектор. Предмет на изследване е развитието на човешките ресурси в количествен и качествен аспект. С оглед на постигането на основната цел се поставят следните научни и практически задачи:

- Да се разгледа в исторически план възникването и развитието на строителната професия;

- Да се обосноват и изследват предпоставките, обуславящи възгледите за човешкия фактор в проиводството;

- Да се анализира и по възможност прецизира понятийният апарат, свързан с човешкия фактор;

- Да се изясни процесът на формиране на съвременната система от човешки ресурси в строителството у нас;

- Да се анализира средата, в която функционират човешките ресурси в строителството;

- Да се анализират човешките ресурси в сектор „Строителство” в България;

- Да се представят в национален и международен план възможностите и перспективите за развитие на човешките ресурси в строителството у нас след 2012 г.

В хода на работата по монографията се използват историческият, системният и прогнозният подход, методите на наблюдението, сравнението, анализа и синтеза, индукцията, дедукцията и др.

Като се има предвид многоаспектността на проблемите на човешките ресурси, монографията е развита в осем глави. В края на всеки параграф се представят основните обобщения, изводи и препоръки в резултат на анализа на литературните източници, нормативната материя или статистическата информация.

В глава първа от историческа гледна точка се разкрива, че строителството е една от първите форми на производствена дейност на човека и се проследява развитието на строителната професия. Освен това става ясно, че формите на организация на строителната дейност през вековете са адекватни на господстващия начин на производство, а развитието на професиите в строителството се влияе от научно-техническите открития. Разглежда се и въпросът за цикличността в икономиката и се установява, че тя се отразява в по-голяма степен на заетостта в строителния сектор, отколкото в другите сектори.

В глава втора, имайки предвид, че водещото понятие в монографията е „човешки ресурси”, а сферата на тяхното приложение е строителството, се представят концептуалните основи за съвременната интерпретация на техните особености. Обособяват се четири основни предпоставки, обуславящи възгледите за човешкия фактор в производството: развитието на техниката и технологиите; активността на държавата и обществените институции в сферата на труда; развитието на науката за управление на човешките ресурси; развитието на притежателя на работна сила - човека. Анализира се тяхното влияние върху схващанията за характера на човешките ресурси в строителството.

В глава трета се прави характеристика на понятийния апарат, свързан с човешкия фактор в икономиката. Честите случаи на некоректната му употреба е причината той да се анализира в критичен план. Обръща се внимание на най-често използваните понятия от гледна точка на пазара на труда и на науката за управление на човешките ресурси. Разкриват се най-често срещаните противоречия при интерпретирането и употребата им в специализираната литература, нормативната материя, органите на статистиката, службите по заетостта и социалните служби.

В глава четвърта се представя опитът на България във формирането на системата от човешки ресурси в строителния сектор. На базата на доста обемен фактически материал, извлечен от авторитетни източници се обосновава логиката в създаването на съвременната система от човешки ресурси в българското строителство. За целите на анализа времето на формирането й се разделя на четири относително самостоятелни периода, характеризиращи се с различни обществено-икономически условия: до Освобождението, от Освобождението до 1947 г., от 1948 до 1989 г. и след 1989 г. Разкриват се и се изследват факторите, влияещи върху формирането.

Еврочленството на България налага в глава пета да се направи анализ на строителството в Европейския съюз. В резултат на анализа се очертават възможности за участие на българските стоителни компании на европейския и световния строителен пазар и за използване на европейския опит в строителството.

В глава шеста се изследват сектор „Строителство” и пазарът на труда в България. Анализира се състоянието им и се обосновават основните тенденции, които съществуват в тях.

В глава седма се анализират човешките ресурси в сектор „Строителство” у нас. Прави се характеристика на проблемите, които съществуват в половата, възрастовата, образователната, професионално-квалификационната структура на заетите лица, на движението на наемния персонал в сектора, на разходите за труд и заплащането на труда. В резултат от анализа се представят обобщения и възможности във връзка с подобряване на състоянието на системата от човешки ресурси.

В глава осма се извеждат главните перспективи пред развитието на човешките ресурси в строителството у нас. Основно внимание се обръща на три главни групи възможности, продиктувани от глобализацията на съвременното общество, евроинтеграцията на нашата страна и развитието на пазара на недвижими имоти в България.

В заключението се обобщават главните теоретични резултати от извършеното изследване, очертават се най-съществените изводи и прогнози, касаещи българския строителен бизнес и човешките ресурси в него, както и основните практико-приложни изводи и препоръки.

Част от направените изводи и препоръки, изведени от автора се базират върху практическата му дейност в областта на строителното предприемачество.

**Актуални въпроси на качеството на труда в сектор „Строителство” в България**

(резюме)

Монографията третира теоретични и практико-приложни въпроси на качеството на труда в сектор „Строителство”. В основата на качеството на труда в сектор „Строителство” се поставя човешкият капитал в България, защото то може да се надгражда и развива само когато има база, върху която да стъпи. Тази конструкция съответства на становището на автора, че качеството на труда във всички икономически сектори отразява процесите на натрупване и развитие на човешкия капитал в страната. Имайки предвид значимостта на строителството за националната икономика тук следва да се отбележи фактът, че в българската икономическа литература не се среща завършено изследване на качеството на труда в сектор „Строителство”.

В увода на монографията се фиксират обектът и предметът на изследване, представя се основната цел, а именно „да се изследват основни теоретични въпроси на качеството на труда и на човешкия капитал, да се изясни проявлението на качеството на труда в строителството и на тази основа да се очертаят основните параметри на състоянието и тенденциите му в контекста на членството в Европейския съюз.” С оглед на постигането на тази цел се поставят следните основни научни и практически задачи:

* Да се разгледат основни теоретични въпроси на качеството на труда в строителството;
* Да се изясни релацията между качество на труда и човешки капитал;
* Да се анализира състоянието и тенденциите в развитието на човешкия капитал в България;
* Да се очертаят състоянието и тенденциите на развитие на качеството на труда в сектор „Строителство”.

В глава първа се изследват основни теоретико-методологични въпроси на качеството на труда в строителството. На основата на множество литературни източници се прецизира същността на понятието „качество на труда”, посочват се насоките на неговото влияние, както и влияещите му фактори. Показват се проявленията на качеството на труда в строителството. Обосновават се показателите, характеризиращи качеството на труда в сектора и се предлага система от показатели за неговото изследване.

В глава втора се представят въпроси, свързани с инвестициите в развитието на човешкия капитал и качеството на труда. Изяснява се същността на човешкия капитал, разкриват се особеностите на инвестициите в човешки капитал, посочват се мястото и ролята на групите инвеститори. В контекста на стратегията „Европа 2020” се посочват и обосновават основните области на инвестиране (общо и професионално образование и професионално обучение; социално осигуряване и социално обслужване; **з**дравеопазване; **с**порт, почивно дело и туризъм; култура).

В глава трета се анализира състоянието и развитието на човешкия капитал в България. Анализът се разделя в два сравнително обособени раздела: основни показатели за формирането, състоянието и развитието на човешкия капитал и разходи за формирането и развитието му. В резултат на анализа по всеки един от показателите и по всеки елемент на разходите се правят изводи и обобщения.

В глава четвърта се анализира развитието на качеството на труда в сектор „Строителство”. Анализът тук също е ориентиран в две насоки: състояние и тенденции на качеството на труда в сектора и оценка на качеството на работната сила, заета в него. В последния параграф се представят заключителните обобщения в резултат на цялостната работа по монографията. Те включват изводи относно развитието и формирането на човешкия капитал в България и относно качеството на труда в сектор „Строителство”.

В заключението се открояват по-важните теоретични и практико-прилажни резултати.

**Недвижимата собственост в България в условията на евроинтеграция**

(резюме)

В този монографичен труд авторът участва съвместно с проф. д-р Пл. Илиев в написването на параграф 1.1 и самостоятелно в написването на параграфи 1.2, 1.3, 3.2 и 3.4.

В личното участие по параграф 1.1 се прави характеристика на физическите, правните и икономическите характеристики на недвижимата собственост. Формулират се специфичните й икономически особености. Изясняват се особеностите, с които се отличават доходите от недвижима собственост.

В параграф 1.2 се дават закономерностите в създаването и развитието на недвижимата собственост. Разкриват се фазите на нейния жизнен цикъл като физически обект, обект на собственост и юридически отношения, като икономически обект. Промените в състоянието на недвижимата собственост позволяват да се откроят срокът на физическия и срокът на икономическия живот на недвижимата собственост.

В параграф 1.3 се изяснява мястото на недвижимата собственост в системата на предприемачеството. Обяснява се съдържанието на отделните фази от развитието на пазара на недвижими имоти. Посочват се качествата, които трябва да притежават предприемачите в областта на недвижимата собственост.

В параграф 3.2.се представя механизмът на функциониране на пазара на недвижими имоти. Разглеждат се факторите, влияещи върху търсенето и предлагането на специфичната стока „недвижим имот”. Предлагат се допълнителни показатели за осигуряване на обхватност на анализа на предлагането на недвижими имоти.

В параграф 3.4 се прави анализ и сравнителна характеристика на пазара на недвижими имоти в България и страните от Европейския съюз. На базата на анкетно проучване, проведено сред собственици и служители от агенции за недвижими имоти и от строителни предприятия се анализират факторите и степента на тяхното влияние върху търсенето и предлагането на недвижими имоти в България. Също така се прави сравнителна характеристика на средните цени и годишната доходност на жилищни имоти, хотели и ресторанти у нас и други страни от и извън Европейския съюз. В края на параграфа се правят предложения към българското законодателство за улесняване на бизнеса с недвижими имоти.

**ІІ. Студии**

**Развитие на безопасността и здравето при работа в строителството в България**

(резюме)

Студията е посветена на съвременен проблем с нарастваща актуалност. Съдържанието й включва увод, 4 параграфа, заключение и литература.

В увода се посочват обектът, предметът на изследване, целта и поставените за решаване задачи.

В параграф 1 се прави характеристика на безопасните и здравословни условия на труд и се представят показателите за тяхното оценяване. Предлага се допълване на системата за оценяване като в нея се включи и показател за несъздадената, пропуснатата брутна добавена стойност вследствие на загубените работни дни поради трудови злополуки.

В параграф 2 се обосновава приносът на международните организации за формирането на съвременното българско законодателство в тази област. Очертават се контурите на националната политика по безопасност и здраве при работа. Посочват се институциите на национално, регионално, секторно и браншово равнище и равнище организация у нас, които имат задължения за разработването и прилагането на политиката в областта на БЗР на трудещите се в България. Прави се извод, че националните стандарти и националната политика в областта на БЗР на трудещите се в България са в унисон с европейските критерии, националното законодателство е хармонизирано с европейското и има работещ характер, налице е и гражданска активност. Т. е. въпросът за спазването на стандартите и критериите е в прерогативите и компетенциите на отделните стопански субекти от различните сектори на икономиката.

В параграф 3 се разкрива спецификата на безопасността и здравето при работа в строителството и се представят задълженията на участниците в строително-монтажните процеси по установяването и спазването на безопасни и здравословни условия на труд. Вследствие на анализа се стига до извода, че ползата и необходимостта от мероприятията за здравословни и безопасни условия на труд са осъзнати от теорията, законодателството и строителната практика. Посочват се някои недостатъци в нормативната материя, касаещи безопасността и здравето при работа в строителството. Извеждат се предложения за промяна в Наредба №2 от 22.03.2004 г. за минималните изисквания за здравословни и безопасни условия на труд при извършване на строителни и монтажни работи.

В параграф 4 се анализира статистическа информация за трудовия травматизъм в България и останалите страни от Европейския съюз, извлечена от НОИ, НСИ, Евростат. Прави се извод, че превантивната и контролната дейност в областта на безопасността и здравето в строителството у нас са на добро ниво, а институциите, които имат отношение към тях извършват необходимото за привеждането им в съответствие със съвременните световни практики. Освен това се прогнозира, че строителството е и ще остане сектор с много висок риск при работа. Представят се вижданията на автора за подобряване на безопасността и здравето при работа в строителството в България.

В заключението се правят обобщения относно състоянието и тенденциите в развитието на дейността по безопасност и здраве в строителството в България.

**Върху някои аспекти на продължаващото професионално обучение в България**

(резюме)

Продължаващото професионално обучение (ППО) е практика, която се разширява и обогатява непрекъснато. В съвременните условия ППО на заетите лица е сравнително нова интерпретация на обучителния процес, обусловена от идеите за икономика на знанието и учене през целия живот.

Студията включва увод, 3 параграфа, заключение и списък на използваната литература.

В увода се обосновава актуалността на темата, посочват се целта и основните задачи, които се поставят за постигане.

В параграф 1 се изяснява същността и се маркира мястото на ППО на заетите лица при изграждането на икономика на знанието. Посочват се мероприятията и дейностите, които то включва.

В параграф 2, на основата на данни от Евростат се представят европейските измерения на ППО на заетите лица. Анализира се информация относно: предприятията, идентифициращи необходимостта от ППО и предоставящи ППО на заетите в тях; предприятията, които имат бюджет и/или планове за ППО; персонала, участващ в ППО; мероприятията за ППО; разходите на предприятията за ППО; часовете, използвани за участие в ППО. В резултат на направения анализ се потвърждава релацията „икономика на знанието – учене през целия живот – ППО”. Освен това се правят редица изводи, касаещи възможностите на предприятията за предоставяне на ППО, финансовото и организационното им осигуряване и тяхното качество.

В параграф 3 се разкриват основните проблеми в развитието на ППО на заетите лица и се очертават по-съществените насоки за преодоляването им в България. Перспективите пред ППО на заетите лица у нас, като се имат предвид икономическата криза и обществените нагласи биха могли да се определят по-скоро като песимистични в средносрочен план. Дават се препоръки за промяна на Кодекса на труда и на практиката за популяризирането на опита на развитите страни и на резултатите от проведените изследвания.

В заключението се акцентира върху обстоятелството, че вниманието на обществото в моменти на криза е насочено предимно към обучението, квалификацията и преквалификацията на останалите без работа лица, но в същото време в предприятията се трудят неколкократно повече хора, които осигуряват приходите в бюджета и чиято професия и квалификация се нуждаят от перманентно актуализиране.

**ІІІ. Статии**

**Подбор при сокращении и производительность человеческих ресурсов в болгарском строительстве**

(резюме)

Целта, поставена в статията е да се разкрие същността на подбора на персонал при съкращения и неговото отражение върху производителността на човешките ресурси в строителството в България. На базата на статистически данни се показват и анализират измененията в количествените характеристики на човешките ресурси и в производителността на труда в сектор „Строителство” в България.

**Структурные изменения и перспективы строительства в Болгарии**

(резюме)

В тази статия се разглеждат структурните промени в сектор „Строителство” в България след началото на икономическата криза от 2008 г. На базата на официална статистическа информация авторът представя мащабите на кризата в българското строителство и обосновава причините за извършващите се промени. В заключението се представя мнението на автора относно перспективите за развитие на сектора.

**Възможности за прилагане на мотивационни механизми в българските строителни предприятия**

(резюме)

В статията се разглеждат проблеми, свързани с мотивацията на работниците и служителите в строителните предприятия в Република България. Направен е обзор на литературни източници с цел изясняване на същността на мотивацията и принципите, въз основа на които според автора трябва да се изграждат мотивационните механизми в предприятията.

Извършен е кратък анализ на ситуацията в строителния бранш през последните години и на факторите, оказващи влияние върху прилагането на мотивационни въздействия. Предложен е списък от корпоративни и персонални мотиватори, подходящи за прилагане в строителните предприятия.

**Занятость в строительстве после присоединения Болгарии к Европейскому союзу**

(резюме)

В статията се анализира заетостта в строителството в Република България през периода 2006-2012 г. Правят се изводи и предложения за подобряване на работата на държавните институции и на частния сектор във връзка с повишаване на инвестиционната активност и конкурентоспособността на предприятията от сектора.

**Развитие на секторната заетост в България**

(резюме)

В статията се разглеждат промените в структурата на секторната заетост в България през 2001-2010 г. Прави се съпоставка на структурата на заетостта в националното стопанство с тази в страните от Европейския съюз.

В резултат от анализа се достига до извода, че основните групи проблеми пред секторната заетост у нас са промените в структурата на заетостта и ниската производителнодст на заетите. Предлагат се мерки с оглед усъвършенстването на структурата на заетостта и повишаване производителността на заетите.

**Modern Challenges to the Health and Safety at Work in Bulgaria**

(резюме)

В статията се разглеждат устройството на дейността по БЗР в Република България и основните проблеми пред нея. Откроени са най-съществените съвременни предизвикателства, пред които е изправена системата по БЗР в България: застаряването на работната сила, увеличаващият се относителен дял на микро- и малките предприятия, високият относителен дял на самонаетите лица и неплатените семейни работници, използването на остарели машини и оборудване, нарастващият обем на психосоциалните рискове. Предложени са възможни подходи за тяхното разрешаване.

**Социална отговорност на бизнеса и заплащането на труда в България**

(резюме)

В тази статия авторът си поставя за цел да изясни същността на КСО и на тази основа да аргументира състоянието на заплащането на труда в България. Излага се мнение относно възможностите за повишаване на трудовите възнаграждения и ангажиментите на бизнеса в това отношение.

**ІV. Доклади**

(резюме)

В докладите се разглеждат въпроси, актуални за времето, през което са публикувани в три взаимно свързани области: човешки ресурси, недвижима собственост и строителство. Във всеки от тях проблемите на човешките ресурси доминират. Авторът търси релацията между човешки ресурси и строителство/недвижима собственост.

В два от докладите се акцентира върху проблемите на персонала на строителните предприятия – стимулирането и безопасността на труда. Три доклада са свързани с недвижимата собственост и човешките ресурси, заети в сектор „Операции с недвижими имоти”. Особено внимание се обръща на перспективите пред жилищното строителство и човешките ресурси в сектора у нас по времето на икономическата криза.